ROZHODNUTIE KOMISIE
z 3. novembra 2008
stanovujúce zdravotné záruky pre prepravu nepárnokopytníkov z jednej tretej krajiny do druhej v súlade s článkom 9 ods. 1 písm. c) smernice Rady 91/496/EHS
[oznámené pod číslom K(2008) 6296]
(Text s významom pre EHP)
(2008/907/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúca princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktoré menia a dopĺňajú smernice 89/662/EHS, 90/425/EHS a 90/675/EHS (1), najmä na jej článok 9 ods. 1 písm. c),
keďže:
(1)
Rozhodnutie Komisie 94/467/ES z 13. júla 1994 stanovujúce zdravotné záruky pre prepravu nepárnokopytníkov z jednej tretej krajiny do druhej v súlade s článkom 9 ods. 1 písm. c) smernice 91/496/EHS (2) bolo opakovane (3) podstatným spôsobom zmenené a doplnené. V záujme jasnosti a prehľadnosti by sa malo toto rozhodnutie kodifikovať.
(2)
V súlade s článkom 9 ods. 1 písm. c) smernice 91/496/EHS sa musia stanoviť zdravotné záruky pre prepravu nepárnokopytníkov z jednej tretej krajiny do druhej. Vyskytli sa určité problémy pri presunoch nepárnokopytníkov z jednej tretej krajiny do druhej.
(3)
Rozhodnutie Komisie 92/260/EHS (4) stanovuje podmienky zdravia zvierat a vydávanie veterinárnych certifikátov požadovaných pre dočasné povolenie na vstup registrovaných koní. Tieto podmienky poskytujú všetky potrebné záruky, pokiaľ ide o zdravotný stav podľa podmienok Spoločenstva. K zdravotným zárukám, ktoré sa uplatňujú na presuny nepárnokopytníkov z jednej tretej krajiny do druhej, sa musí pripojiť odkaz na zdravotné podmienky určené v rozhodnutí 92/260/EHS. Toto rozhodnutie vyžaduje okrem iného určitý pobyt v krajine odoslania; pobyt v členských štátoch alebo určitých uvedených tretích krajinách sa však môže počítať pre výpočet uvažovanej doby za predpokladu, že sú splnené minimálne tie isté zdravotné požiadavky.
(4)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
1. Nepárnokopytníky na ceste z jednej tretej krajiny do druhej musia prichádzať z tretej krajiny uvedenej v prílohe I k rozhodnutiu 92/260/EHS.
2. Nepárnokopytníky uvedené v odseku 1 musí sprevádzať certifikát s názvom „Tranzitný certifikát pre prepravu nepárnokopyníkov z jednej tretej krajiny do druhej“. Tento certifikát musí obsahovať časti I, II a III s výnimkou písmena e) bodu v) zdravotného certifikátu zodpovedajúceho tretej krajine pôvodu podľa zoznamu v prílohe II k rozhodnutiu 92/260/EHS. Okrem toho musí obsahovať tieto oddiely:
„IV.
Nepárnokopytníky pochádzajúce z: …
(krajina)
a smerujúce do: …
(krajina)
V.
Pečiatka a podpis úradného veterinára: …“
3. Odchýlkou od ustanovení v odseku 2 a iba v prípade registrovaných nepárnokopytníkov sa zoznam krajín v oddiele III písm. d) tretej zarážke osvedčení A, B, C, D a E v prílohe II k rozhodnutiu 92/260/EHS nahrádza zoznamom tretích krajín v skupinách A až E v prílohe I k uvedenému rozhodnutiu.
Článok 2
Rozhodnutie 94/467/ES sa zrušuje.
Odkazy na zrušené rozhodnutie sa považujú za odkazy na toto rozhodnutie a znejú v súlade s tabuľkou zhody uvedenou v prílohe II.
Článok 3
Toto rozhodnutie je určené členským štátom.
V Bruseli 3. novembra 2008